S'obre la convocatòria d'ajuts per a estudis sobre Ocupadors
AQU Catalunya, en col·laboració amb l'Obra Social "la Caixa", obre una convocatòria d'ajuts de recerca per valor de 50.000 € per finançar projectes orientats a l'elaboració d'estudis amb l'objectiu d'aprofundir en els resultats obtinguts en les enquestes dutes a terme al llarg del projecte Ocupadors.
Per assolir la finalitat anunciada, l'ajut es repartirà en tres temàtiques d'estudi: l'anàlisi de la base de dades "ocupadors privats" (fins a 20.000 €), l'anàlisi de la base de dades "centres educatius" (fins a 15.000 €), i l'anàlisi de la base de dades "centres sanitaris" (fins a 15.000 €).
Els beneficiaris d'aquesta convocatòria poden ser els investigadors o els equips de recerca universitaris, els quals hauran de lliurar el seu estudi a AQU Catalunya no més tard del 28 d'octubre de 2016.
El període de presentació de sol·licituds s'obrirà el dia 2 de novembre de 2015 i es tancarà el dia 11 de desembre de 2015, a les 14:00 h.